Mely területek azok, melyek a munkaerőhiány, a távmunka és a kapcsolódó IT-megoldások jelentette korlátok miatt nem tudnak teljes funkcionalitással, illetve a megszokott módon működni?

Van-e olyan belső szabályzat, melynek a betartását a rendkívüli helyzetre való tekintettel korlátozni, vagy fel kellett függeszteni?

Tervez-e az Intézmény leépítést, vagy más módon az alkalmazotti létszám csökkentését? A munkavállalók körében tapasztalható-e az önkéntes elvándorlás növekedése?

Tapasztalható-e a külföldi ügyfelek részéről a betétek kivonása?

Tapasztalható-e intézményi nagybetétesek (biztosítók, befektetési alapok, stb.), valamint belföldi lakossági ügyfelek jelentős betétkivonása?

Tapasztalható-e a meglévő hitelkeretek kihasználtságának növekedése, illetve más mérlegen kívüli kötelezettségek lehívásának fokozódása? Ha igen, okoz-e ez nehézséget az Intézmény részére (likviditási, operációs, egyéb szempontból)?

Tapasztalt-e az Intézmény nehézséget hosszú lejáratú forrásai megújítása során? Az elkövetkező egy hét során esedékes-e ilyen megújítás, ezzel kapcsolatban látnak-e problémát?

A devizaárfolyamok változásai okoznak-e jelentős problémát, illetve veszteséget? Van-e olyan devizanem, melyben likviditási nehézségekkel szembesült a hitelintézet?

A tőzsdei árfolyamok kedvezőtlen alakulása okoz-e nehézséget? A részvényekkel fedezett hitelek esetén az előírt fedezettség tartása (addicionális részvényekkel való feltöltés, pótfedezet bevonása, esetleg kitettség csökkentése) okoz-e problémát?

Az ügyfelek (nem pénzügyi vállalati, háztartási megbontásban) kitettséget és darabszámot tekintve milyen hányadban nem éltek a meghirdetett fizetési moratórium lehetőségével (megnevezve az érintett kitettség pontos összegét és az ügyfelek számát is)?

Tapasztalt-e az Intézmény az ügyfelek részéről megnövekedett igényt a meglévő hitel- és kölcsönszerződések feltételeinek módosítására, újratárgyalására? Történt az elmúlt héten jelentős méretű ügyféllel szerződésmódosítás, átstrukturálás?

A hitelezési politikát illetően történt-e valami változás, lazítás vagy szigorítás, például a limitrendszert, a minimum ratingeket, az elvárt fedezettséget, stb. illetően?

Projekt és ütemezett folyósítású hitelek esetén várható-e a félig felépült hotelek, társasházak, irodák, gyárak finanszírozásának leállása, illetve folyósítja-e a bank a már jóváhagyott lakáshiteleket?

Történt-e, tervben-van-e, hogy az Intézmény módosítja a 2020. évre vonatkozó üzleti terveit?

Van-e egyéb, bármilyen fontos változás, következmény, amely a koronavírus járvány terjedésével összefüggésben jelentkezett?